b'\n_START_ARTICLE_\nColumna Sud-Ebre\n_START_SECTION_\nHistoria\n_START_PARAGRAPH_\nLa columna "Sud-Ebre", delegada per l\'ebenista Antoni Ortiz Ram\xc3\xadrez (membre del grup "Nosotros"), sortiria de Barcelona el 24 de juliol de 1936 per tren. Tindria al tinent coronel d\'Infanteria Fernando Salavera com a conseller militar, aix\xc3\xad com els capitans Terrer i Gordo. Des d\'un principi compondrien la columna bastants soldats del Regiment n. 34. Aix\xc3\xad mateix comptaven amb tres bateries d\'artilleria._NEWLINE_El seu primer objectiu va ser Casp, que llavors estava dominada per una companyia de la Gu\xc3\xa0rdia Civil i uns 200 falangistes aragonesos, sota el comandament del capit\xc3\xa0 Negrete. Aquesta operaci\xc3\xb3 va estar iniciada per un grup independent d\'anarquistes de Lleida que dirigien els germans Subirats. Per aix\xc3\xb2, encara que despr\xc3\xa9s va rebre suport de la Columna Durruti i de la Columna Ortiz, la presa se li pot atribuir a totes les columnes conjuntament, ja que de vegades es diu que Casp va ser pres per la Columna Durruti, o b\xc3\xa9 per la Columna Ortiz._NEWLINE_Despr\xc3\xa9s de v\xc3\xa8ncer la resist\xc3\xa8ncia de l\'enemic, els milicians, que van perdre uns 250 efectius en l\'operaci\xc3\xb3, van ocupar la vila, seguint cap a Alcany\xc3\xads, que va ser presa despr\xc3\xa9s de breus combats. Llavors, la columna es va subdividir: una part d\'ella va quedar situada en la l\xc3\xadnia H\xc3\xadjar-Escatr\xc3\xb3n i l\'altra es va dirigir cap a Belchite, davant la qual poblaci\xc3\xb3 va quedar atrinxerada despr\xc3\xa9s d\'ocupar S\xc3\xa1stago, La Zaida i Azaila._NEWLINE_La Generalitat va donar a con\xc3\xa8ixer l\'ocupaci\xc3\xb3 de Casp amb aquest comunicat: Les forces del Regiment d\'Infanteria n. 18 i milicians de Lleida i l\'artilleria de Barcelona, han ocupat, previ un petit bombardeig, la ciutat de Casp, al crit de "Visca la Llibertat". El poble ha rebut a la columna de la llibertat aclamant a la germana Catalunya._NEWLINE_En el seu cam\xc3\xad aquesta columna va absorbir una petita columna de militars manada per Luis Jubert Salieti. En el futur algun cop a la Columna Sud Ebre se la hi coneixeria com a columna Jubert. Aquest manaria posteriorment breument la divisi\xc3\xb3 25 (ex-columna Ortiz). La columna Sud Ebre va establir el seu lloc de comandament a H\xc3\xadjar (Terol), amb comandament d\'urg\xc3\xa8ncia a L\xc3\xa9cera (Saragossa), ocupant les l\xc3\xadnies del front des del marge dret de l\'Ebre (el sud de l\'Ebre). S\'unia amb la Columna Durruti, tamb\xc3\xa9 confederal, pel marge esquerre del riu fins a enlla\xc3\xa7ar pel sud (prov\xc3\xadncia de Terol), amb la Columna Maci\xc3\xa0-Companys._NEWLINE_Les Columnes que operaven al sud de l\'Ebre, havent desallotjat a l\'enemic de la Zaida, S\xc3\xa1stago, Azaila, Almonesir de la Cuba, Vinaceite, H\xc3\xadjar, Puebla de H\xc3\xadjar, L\xc3\xa9cera, Lagata, Letux, Azuara i Fuentetodos, estableixen front davant les poblacions de Quinto i Belchite, que tanquen l\'acc\xc3\xa9s a Saragossa, punts en els quals se succeeixen constants i sagnants combats. Despr\xc3\xa9s de la conquesta d\'Alcany\xc3\xads, les mil\xc3\xadcies que componen l\'ala esquerra, ocupen Calanda, Alcorisa, Ollete, Muniesa, Blesa, Corts d\'Arag\xc3\xb3, Montalban, Mart\xc3\xadn del R\xc3\xado i Vivel del R\xc3\xado._NEWLINE_A primers de setembre, a la unitat d\'Antoni Ortiz se li va agregar una petita columna anomenada Carod-Ferrer. Aquesta va ocupar el poble natal de Goya, Fuendetodos, el 21 de setembre i es va parapetar davant Villanueva de Huerva. Estava comandada per Saturnino Carod Ler\xc3\xadn, destacat dirigent anarcosindicalista aragon\xc3\xa8s que durant la revolta militar de Saragossa se li havia encomanat organitzar la resist\xc3\xa8ncia anarquista a la comarca de la Matarranya. Durant uns dies van romandre als pobles lim\xc3\xadtrofs de Tarragona, rebent el suport del comandant de la Gu\xc3\xa0rdia Civil Jos\xc3\xa9 Ferrer Bonet. En reprendre Vall-de-roures i la resta de la comarca es van dirigir, estant ja en la Columna Sud Ebre a Fuendetodos. Van prendre el poble en una acci\xc3\xb3 per sorpresa uns 140 milicians, on es van enfrontar amb un grup de falangistes i gu\xc3\xa0rdies que rebrien el suport d\'uns 700 dretans enviats des de Saragossa. Despr\xc3\xa9s de resistir dos dies van rebre el suport de la columna Ortiz. _NEWLINE_Al costat d\'aquest grup es trobava tamb\xc3\xa9 una altra partida, la columna Hilario-Zamora, que com a cap civil dirigia l\'anarquista lleidat\xc3\xa0 Hilari Esteban i com a cap militar el capit\xc3\xa0 d\'infanteria del regiment d\'Almansa, Sebasti\xc3\xa1n Zamora, al costat del capit\xc3\xa0 Santiago L\xc3\xb3pez Oliver. Aquesta columna procedia de Lleida. En aquest grup estarien assignades un grup de milicianes com Concha P\xc3\xa9rez, Rosario S\xc3\xa1nchez, Casilda M\xc3\xa9ndez, Maria Rius o Pepita V\xc3\xa1zquez N\xc3\xba\xc3\xb1ez, que van participar en l\'intent de presa de Belchite._NEWLINE_Tamb\xc3\xa9 s\'unirien a la Columna Sud Ebre, poc despr\xc3\xa9s, arribada de Tarragona, al comandament del coronel \xc3\x81ngel Mart\xc3\xadnez Pe\xc3\xb1alver, en decidir aquest la seva tornada a Barcelona, segons ell per no entendre\'s amb Antoni Ortiz. Rebrien tamb\xc3\xa9 alguns refor\xc3\xa7os d\'algunes mil\xc3\xadcies valencianes. La integraven uns 450 soldats, una companyia de 146 efectius de gu\xc3\xa0rdia civils, 50 carabiners i alguns milicians. Es va dirigir al Baix Arag\xc3\xb3 i s\'uniria amb la Columna Carod\xe2\x80\x93Ferrer, combaten i controlen un petit destacament de gu\xc3\xa0rdies civils en Calaceit arribant a Alcany\xc3\xads sense m\xc3\xa9s contratemps. All\xc3\xad s\'uneixen ambdues a la columna Ort\xc3\xadz. Amb tots els successius refor\xc3\xa7os de petites columnes d\'altres \xc3\xa0rees, la Columna Sud-Ebre, es convertiria en una unitat militar gran, amb uns 5.000 milicians, situats en la riba sud del riu._NEWLINE_Per exemple la columna absorbiria la Columna Insa Arenal de Tarragona per uns 250 soldats i altres 100 milicians sota el comandament del comandant Amadeo Insa Arenal, que va caure en combat pocs dies despr\xc3\xa9s a S\xc3\xa1stago (4 d\'agost). Tamb\xc3\xa9 la Columna Figueres, de la CNT d\'aquesta localitat acabaria engrossint la columna Ortiz._NEWLINE_Al principi la columna estava organitzada en tres cent\xc3\xbaries (Louise Michel, Bakunin i Malatesta), per\xc3\xb2 amb el temps i les noves columnes va haver de reestructurar-se molt. S\'organitzaria fins a la seva militaritzaci\xc3\xb3 en 4 sectors, que van anomenar brigades: Carod-Ferrer a Azuara, Hilario-Zamora a S\xc3\xa1stago, Valeriano Gordo i Manuel Mart\xc3\xadnez en L\xc3\xa9cera i Miranda i Se\xc3\xb1er a Azaila. Entre les seves unitats es comptava amb una "brigada d\'informaci\xc3\xb3", que es va convertir en la Brigada de la Mort per la seva duresa repressiva. Estava manada per Pasqual Fresquet.\n_START_SECTION_\nMilitaritzaci\xc3\xb3\n_START_PARAGRAPH_\nDe la Columna Sud-Ebre es va formar, despr\xc3\xa9s de la militaritzaci\xc3\xb3, la 25 Divisi\xc3\xb3 republicana, amb les brigades mixtes 116, 117 i 118. El general Pozas, cap de l\'Ex\xc3\xa8rcit de l\'Est, va decidir retirar el comandament a Ortiz de la 25 divisi\xc3\xb3, i va situar en el seu lloc a Garc\xc3\xada Vivancos l\'estiu de 1937 despr\xc3\xa9s de les batalles de Belchite (23 d\'agost - 6 de setembre) i Fuentes de Ebro, on va trobar que Antoni Ortiz era "poc cooperatiu"._NEWLINE_Ortiz no era molt partidari que la columna es conegu\xc3\xa9s amb el seu nom, i amb motiu de la mort en combat d\'un dels seus m\xc3\xa9s benvolguts comandaments, el capit\xc3\xa0 Luis Jubert, a primers de desembre de 1936 al front de Belchite, passar\xc3\xa0 a denominar-la "Divisi\xc3\xb3 Luis Jubert" (gener 1937), encara que en alguns escrits segueix apareixent fins a finals d\'abril de 1937 encara com "2a Columna", "Columna Sud-Ebre" i com a "Divisi\xc3\xb3 Sud-Ebre".'